የደቡብ ሱዳንን ቀውስ ለመፍታት ተጨማሪ ማጓተት አማራጭ አይሆንም – አምባሳደር ስዩም መስፍን
 በደቡብ ሱዳን የተፈጠረውን የፖለቲካ ቀውስ ለመፍታት ተጨማሪ ማጓተት አማራጭ እንደማይሆን የምስራቅ አፍሪካ የልማት በይነ መንግስታት  ባለሥልጣን /ኢጋድ/ ልዩ መልእክተኛና ዋና አደራዳሪ አምባሳደር ስዩም መስፍን አስታወቁ።የተፈጠረውን ቀውስ ለመፍታት ከዚህ ቀደም የተፈረመውን የጥላቻና የግጭት ማስወገድ ስምምነት በማጠቃለልና በአገሪቱ የሽግግር መንግስት ለማቋቋም ሁሉን ባለ ድርሻ አካላት ያካተተ ድርድር በአዲሰ አበባ እየተካሄደ ነው።ልዩ መልእክተኛው አምባሳደር ስዩም መስፍን በድርድሩ መክፈቻ ላይ እንደተናገሩት በአገሪቷ የተፈጠረውን ቀውስ ለመፍታት በሚደረገው ሂደት ህዝቡ፣ የአካባቢውና የዓለም ህዝብ ማንኛውንም መጓተት መቋቋም ስለማይችል ይህ የተጀመረው ሁሉን አቀፍ የሰላም ድርድር ውጤት ማምጣት አለበት።በአገሪቱ ዘላቂ ሰላም ለማምጣትና የሽግግር መንግስት ለማቋቋም ከጦርነት ውጪ ያለውን ማንኛውንም አማራጭ መጠቀም እንደሚያስፈልግ  አምባሳደር ስዩም አስምረውበታል።ጦርነት ሰላም ለማምጣት አማራጭ እንዳልሆነ ገልጸው ተደራደሪዎቹ ያለምንም ወገንተኝነትና የአገራቸውን ጥቅም በማስቀደም ማንኛውንም መጓተት ማስቀረት ይኖርባቸዋል ብለዋል።የደቡብ ሱዳን ድርድር ለደቡብ ሱዳን ህዝብ መፈናቀልና ሞት የራሱን አሰተዋጽኦ አያደረገ ስለሆነ ሁሉም ባለ ድርሻ አካላት በቁርጠኝነት መቆም እንዳለባቸው አሳስበዋል፡፡የኢጋድ የሰላምና ደህንነት ዳይሬክተር አምባሳደር ተወልደ ገብረመስቀል ዋና ጸሃፊውን ወክለው ባደረጉት ንግግር “ድርድሩ በችግር ላይ ያለውን ህዝብ ብቻ ሳይሆን የዓለም ህዝብም ያለ ምንም ተጨማሪ ጊዜ ዘላቂ መፍትሄ ወደሚያመጣው ስምምነት እንድትደርሱ ይጠብቃል” ብለዋል፡፡“በግጭቱ ምክንያት 1 ነጥብ 5 ሚሊዮን ህዝብ መፈናቀሉ በዓለም ላይ አስከፊው ነው፡፡ ከዛሬ ጀምሮ የምታደርጉት ድርድር በአገሪቱ ዘላቂ ሰላም ለማምጣትና ይህን ግጭት ለማቆም ወሳኝ ነው” ሲሉ ገልጸዋል።የሚታሰበውን ሰላም ለማስፈንና የተሳካ ድርድር ለማካሄድ የድርድር ሂደቱ የሁሉንም ባለ ድርሻ አካላት ድምፅ ማሰማትና ወደ ጠረጴዛ ውይይት ማምጣት እንዳለበትም አሳስበዋል።የኢጋድ አጋር ተወካይ አምባሳደር ጄንስ ፒተር በበኩላቸው እንደገለጹት ሰጥቶ መቀበል አስቸጋሪ ቢሆንም በህዝቡ ላይ  የተፈጠረውን የሰብዓዊ ቀውስ ለመፍታት ሲሉ መሪዎቹ ተቀራርበው መስራት አለባቸው ብለዋል፡፡ይህ ሁሉን ባለድርሻ አካላት ያቀፈው ድርድርም ፓሪቲዎቹ ለሰላም ያላቸውን አቋምና ቁርጠኝነት የሚያሳዩበት ነው ።የደቡብ ሱዳን ተቃዋሚዎች ተወካይ ዶክተር ዲዩ ማቶክ “በአገሪቷ ሁሉን ዓቀፍ ስምምነት ለማምጣትና የሚመሰረተው የሽግግር መንግስት ሁሉንም የአገሪቷን ሴክተሮች ስለሚያጠቃልል ለሰላም መቆም አለብን” ሲሉ በአጽንዎት ተናግረዋል።“ለምንወዳት አገራችን ስላምና ብልጽግና እንዲመጣ ከሁሉም ባለድርሻ አካላት ጋር ተቀራርበን መስራት አለብን” ብለዋል።የደቡብ ሱዳን መንግስት ተወካይ ኒሃል ዴንግ ኒሃል በበኩላቸው እንዳሉት ከዚህ ቀደም የወጡትን ስምምነቶች መንግስት በቁርጠኝነት ሲቀበላቸው እንደነበረ አስታውሰው አሁንም መንግስታቸው ለሰላም ዝግጁ መሆኑን ገልጸዋል።ኢጋድ የንጹሃንን ዜጋ ህይወትና ንብረት ለመጠበቅና ደህንነት ለማረጋገጥ የበለጠ እንዲሰራ ጥሪ አቅርበዋል።የሃይማኖት አባቶች፣ የሲቪክ ማህበራትና ቀደም ሲል አመጽ አስነስተዋል ተብለው ታስረው የነበሩት የደቡብ ሱዳን ተወካዮች እንደተናገሩት በዚህ ሁሉን አቀፍ ድርድር ላይ ወጤት ሳይገኝ ወደ አገራቸው እንዳይመለሱ ሁለቱም ፓርቲዎች ለሰላም ቁርጠኛ መሆን አለባቸው።“ሰላም እስካልመጣ ድረስም የምናደረገውን ግፊት አጠናክረን እንቀጥላለን” ብለዋልዓለም ዓቀፍ አጋሮችና የቻይና መንግስት ተወካዮች በአገሪቱ ሰላም እንዲሰፍን ከወታደራዊ እርምጃ ይልቅ ፖለቲካዊ ድርድር ትክክለኛ መፍትሄ ነው ሲሉ ተናግረዋል።ህዝቡን ለስደትና ለከፋ ችግር የዳረገው ግጭት ድጋሚ እንዳይደገምና አገሪቱን ከመበታተን ለማዳን የሚቀጥሉት አስር የድርድር ቀናት ወሳኝ ናቸው።ኢትዮጵያ በደቡብ ሱዳን ዘላቂ ሰላም እንዲሰፍን እያደረገች ያለችውን ጥረት አድንቀው ከዚህ በፊት በነበሩት አራት ድርድሮች ሰላም ለማስፈን  ስላልተቻለ የአገሪቷ ህዝብ፣ የአካባቢውና የዓለም ማህበረሰብ ትግስት እያጣ መሆኑን ገልጸዋል።እንደ ኢዜአ ዘገባ የአገሪቱን ህዝብ ስቃይ ለማስቀረትና ድርድሩ ውጤታማ እንዲሆን የቻይና መንግስት በማንኛው መልኩ  ለመደገፍ ዝግጁ መሆኑን አረጋግጠዋል።